16 Angelus

Angelus, super sanctos, non est nomen nature, set officii, secundum illud Heb. 1[:14]: *Nonne omnes administratorii sunt spiritus,* etc. Vnde, Gregorius in *Homelia*,spiritus celestis patrie semper sunt spiritus, set non semper angeli vocatur. Set tunc sunt angeli cum per eos aliqua nunciantur.

¶ Item, Beda, *Super Lucam,* capitulo primo, angeli, cum ad nos administratorii veniunt, ab ipsis ministeriis nomina trahunt, utpote quod Gabriel forcia negocia in terreno nunciat. Gabriel nomine quod sanat /f.5vb/ Dei fortitudo sortitur. Sic Raphael qui missus est curare Tobiam [12:15], hoc nomen sortitur quod medicina Dei interpretatur silere. Secundum Gregorium, quociens aliquid miro virtutis agitur.

¶ Michael mitti dicitur, qui interpretur quis ut Deus, sicut patet in prelio commisso cum dracone. Vnde et in angelis possunt considerari tria. Nature dignitas siue puritas condicionis, nam cum angelos sit spiritus dignior quocumque corpore, Heb. [1:7]: *Qui facit angelos suos spiritus*.

Secundo consideratur in angelis auctoritas legacionis siue strenuitas operacionis, Act. 12[:11]: *Nunc scio vere quia misit Dominus angelum suum*.

¶ Tercio, consideratur in eis vtilitas defensionis, nam nobis hic peregrinantibus accidit triplex incomodum, scilicet, error deuiacionis, labor fatigacionis, timor impugnacionis. Ideo, solum et alios sanctos datus est angelus homini a principio natiuitatis vsque ad finem mortis in ductorem deuiacionem, in consolationem contra fatigacionem, in protectorem contra impugnacionem.

¶ Quarto, consideratur in angelo limpiditas cognicionis. Propter iam dicta, angelus comparatur stelle. Nam ad modum stelle habet essencie puritatem, potestatis viuacitatem, obediencie pronitatem velud quamdam rotunditatem, Heb. 1[:14]: *Nonne omnes adminstratorii sunt spiritus in ministerium propter eos qui hereditatem capient salutis*? Vbi notandum est quod angeli deputantur nostre custodie, secundum illud Exod. 23[:20-22], dixit Dominus, *Ecce mitto angelum meum, qui precedat te in via, et introducat ad locum quem paraui* tibi. *Obserua eum et audi vocem eius nec contempnendum putes quia non dimittet* te *cum peccaueritis et est nomen meum in illo.* Et *si audieris vocem eius, et feceris omnia que loquor, inimicus ero inimicis tuis*.

Vnde, et angelus Loth dissimulantem exire de Sodomis apprehendat per manum et eduxit, Gen. 19[:16-17]. Vnde est hic aduertendum quodlibet de infimo ordine cuilibet homini singulari angelus ad custodiam deputetur cum prelatis de ordine principatum ad dirigendum eos in hiis que ad eorum officium pertinent elegatur. Vnde, Josue 5[:13-14]: Angelus ascendit ipsi Iosue dicens se esse principem *exercitus domini*.

Ideo, dicit Bernardus, 5 libro, *De consideracionibus ad Eugenium Papam*, et videtur per illum ibidem, quod singuli ordines angelorum denominantur ab illo dono ad quod ordinantur. Non solum ut in se hoc abeant set ut nobis communicent ita quod ad eorum uicta donis illis bene vtamur perueniamus post hanc uitam. Vnde, Gregorius, *[Homilia] de centum ouibus*, dicit quod homines secundum diuersitatem meritorum ad diuersos ordines transferentem angelorum, et huic consonat Christus, Matt. 22[:30]: Quod homini nos erunt *sicut angeli Dei in celo*.

Vnde, nota quod dicit Crisostomus *Super Mattheum,* homilia 5, quod sicut angeli boni subtraxerunt se a Christo et dederunt locum temptacioni, sic inuisibiliter fit omni homini. Duo, enim, sunt angeli permanentes cum hominibus bonus et malus et quamdium certa est bonus angelus malus angelus non potest impellere in temptacionem. Set secundum disposicionem rei recedit aliquando bonus angelus ut det lineam temptandi malo angelo exspectans interim temptacionis euentum.

Vnde, Augustinus, 11, *De civitate,* capitulo 21, sicut angeli habent subsistendi eternitatem ita cognoscendi facilitatem et requiescendi.[[1]](#endnote-1) Et ideo sicut princeps habens duas ciuitates: vnam pacificam et alia in guerra, mittit milites de pacifica ad illam iuuandam que est in guerra. Sic Christus de ecclesia triumphante mittit angelos ad ecclesiam militantem, secundum illud Psal. [90:11]: *Angelis suis mandabit* Deus *de te* ad custodiendum *te*. Vnde et angelus qui pro tunc habuit in custodia sua totam militantem ecclesiam precepit Joseph ut fugeret cum puero et matre *in Egiptum*, Matt. 2[:13]. Datur igitur nobis angelus ad iuuandum contra cadendi fragilitatem et ad ducendum contra errandi facilitatem.

¶ De primo, debilis rediens de nundinis cum magno thesauro in via periculosa indiget adiutore, set homo /f.6ra/ penitens magnum portat thesaurum, quia Christum [2] Cor. 4[:7]: *Habemus thesaurum istum[[2]](#endnote-2)* *in vasis fictilibus*. Homo nempe ad instar [h]edere debiliter resistit temptacionibus, [1] Macc. 3[:53]: *Quomodo poterimus subsistere ante faciem* illorum *nisi tu, adiuues nos?* Quasi dicens, nullo modo immo similes est homo ventilogio qui vertitur modo vento orientis, id est, prosperitas; modo occidentis, id est, aduersitatis; modo vento australi, carnalis concupiscencie; modo vento aquilionari, torpentis inuidie. Sic mouetur homo ad peccatum, Ys. 57[:13]: *Omnes eos auferet ventus*.

Item, diabolus pugnat contra nos, [1] Macc. 3[:20]: *Ipsi veniunt* contra *nos in multitudine* graui *ut disperdant nos.* Ergo necessaria est habere angelum adiutorem, Ys. [63:9], set *angelus faciei eius*, id est, presencialiter Deo assistens *saluauit eos*. In cuius rei signum Michael depictus est stans super draconem habens in manu gladium uel lanceam ad designandum adiutorium angelicum pro nobis contra diabolium, Dan. 10[:13]: *Ecce Michael vnus de principibus venit in adiutorium meum.* Et Dan. 12[:1]: *Tempore illo consurget Michael princes manus qui stat pro filiis populi tui,* non contra filios sicut contigit ante tempus gracie. Nam tunc legitur [1] Paralep. 21[:16]: *Leuans Dauid oculos suos vidit angelum Domini stantem inter celum et terram* habentem *gladium in manu versum contra Ierusalem.* Et Num. 22[:31]: *Vidit Balaam angelum stantem in via* euaginatum gladium in manu tenentem. Et Gen. 3[:24]: Eiecto Adam *de paradiso* positus est *cherubin et* flammens gladius ante paradisum.

In hiis tribus locis stat angelus contra hominem propter peccatum suum, set pro bonis stat adiuuandum, Apo. 12[:7]: *Factum est prelium* magnum *in celo*, id est, in ecclesia, et *Michael et angeli eius* pugnabant *cum dracone* set *locus* draconis non est *inuentus in celo*, id est, in viris celestibus. Psal. [33:8]: *Immittit angelus Domini in circuitu timencium eum* et superat. Quia peccat homo sepe propter suam fragilitatem, Sap. 9[:5]: *Homo infirmus sum et exigui temporis.* Ideo facile laboretur nisi ab angelo iuuaretur, de quo Apo. 12[:7]: *Factum est prelium* magnum *in celo,* etc. Celum est ecclesia, pugna est temptacio cotidiana que superatur virtute angelica, terra est terrenorum habitacio que demonum est hospitacio.

¶ Secundo, angelus datus est homini adducendi contra errandi facilitatem. Homine via lata cicius eligitur ab homine ad gradiendum quam via arta et in usitata, set via tendens ad infernum est lata, ad celum vero stricta, Matt. 7[:13-14]: *Spatiosa est via que ducit ad perdicionem…et pauci inueniunt eam*. Ideo necesse est habere angelum ductorem quod figuratum est, Gen. 19[:15]. Vbi angelus duxit Tobiam [3:25] recta via ad Gabrielem, et reduxit eum saluum, et cohibuit demonum ab eo. Hii duo, Loth [Gen. 18:2] et Job [33:23] designant bonos quos angeli ducunt ad celum, Mark 1[:2]: *Ecce mitto angelum meum qui preparabit viam [tuam].*

Nota eciam, quod angeli non ministrant nisi illis qui capiunt hereditatem salutis. Nam homo existens sub mortali peccato derelinquitur ab angelo bono interim, Jer. 51[:9]: *Curavimus[[3]](#endnote-3) Babilonem,* quantum nobis est sicut angeli, secundum *Glossam* ibi, *et non est sanata, derelinquamus eam*. Nam homo peccans est in vili statu quia seruit diabolo, Rom. 6[:16]: *Serui estis cui obedistis* et sic viliorem omni creatura. Set de homine in statu innocencie existente dicitur Eccli. 26[:20]: *Non est digna ponderacio continentis anime*.

¶ De homine in statu culpe, dicitur illud Prou. 6[:26]: *Precium scorti vix vnius panis.* Set cum homo penitet melioratur sua condicio et statim angelus bonus ad eum accedit, Matt. 4[:11]: *Tunc reliquit eum diabolus; et angeli accesserunt et ministrabant ei.* Propter iam dicta angeli dicuntur prouidi speculatores. Sunt, enim, vigiles circumspeccione, custodes guberancione, messores extirpacione. /f. 6rb/

1. requiescendi ] *add*. ~~eternitatem~~ F.128. [↑](#endnote-ref-1)
2. istum] *add*. ~~portant~~ F.128. [↑](#endnote-ref-2)
3. Curavimus ] *corr.* curam modo F.128. [↑](#endnote-ref-3)